La Comissió Nacional de la Competència i els reguladors sectorials han de cooperar en l'exercici de les seves funcions en els assumptes d'interès comú, respectant, en tot cas, les competències atribuïdes a cadascun d'ells.
Als efectes del que preveu l'apartat anterior, s'han de transmetre mútuament d'ofici o a instància de l'òrgan respectiu informació sobre les seves respectives actuacions així com dictàmens determinants, en el marc dels procediments d'aplicació de la regulació sectorial i d'aquesta Llei.
Els dictàmens són determinants per als reguladors sectorials o per a la Comissió Nacional de la Competència, segons s'apliqui, que només poden dissentir del contingut de forma expressament motivada.
a ) Els reguladors sectorials han de posar en coneixement de la Comissió Nacional de la Competència els actes, acords, pràctiques o conductes dels quals puguin tenir coneixement en l'exercici de les seves atribucions que presentin indicis de ser contraris a aquesta Llei, i han d'aportar tots els elements de fet al seu abast i adjuntar, si s'escau, el dictamen corresponent, que té caràcter determinant.
b ) Així mateix, els reguladors sectorials han de sol·licitar informe, que té caràcter determinant, a la Comissió Nacional de la Competència, abans de la seva adopció, sobre les circulars, instruccions, decisions de caràcter general o resolucions en aplicació de la normativa sectorial corresponent que puguin incidir significativament en les condicions de competència en els mercats.
c ) La Comissió Nacional de la Competència ha de sol·licitar als reguladors sectorials l'emissió del corresponent informe determinant en el marc dels expedients de control de concentracions d'empreses que duguin a terme activitats en el sector de la seva competència.
Addicionalment, en la vigilància de les resolucions de la Comissió Nacional de la Competència en procediments sancionadors o de control de concentracions, el regulador sectorial ha d'emetre un informe determinant de conformitat amb el que es disposa a continuació.
L'informe s'ha d'emetre, amb la sol·licitud prèvia de la Direcció d'Investigació, en algun dels supòsits següents:
Quan es detecti l'existència d'un incompliment de les condicions o compromisos imposats per la resolució sotmesa a vigilància..
Quan per haver-se complert les condicions o compromisos s'hagi de proposar la finalització de la vigilància.
Quan l'empresa autoritzada sol·liciti algun tipus de suspensió, modificació o dispensa de les obligacions derivades de la resolució objecte de vigilància.
També es pot emetre aquest informe a iniciativa del regulador sectorial quan, com a conseqüència de la modificació de l'estructura del mercat o de l'activitat normativa desenvolupada per aquell, es consideri que les condicions o compromisos imposats per la Comissió Nacional de la Competència resultin innecessaris o s'hagin de modificar.
d ) La Comissió Nacional de la Competència o els òrgans competents de les comunitats autònomes han de sol·licitar als reguladors sectorials l'emissió del corresponent informe determinant en el marc dels expedients incoats per conductes restrictives de la competència en aplicació dels articles 1 a 3 d'aquesta Llei.
Els presidents de la Comissió Nacional de la Competència i dels respectius òrgans reguladors sectorials s'han de reunir almenys amb periodicitat anual per analitzar les orientacions generals que han de guiar l'actuació dels organismes que presideixen i, si s'escau, establir mecanismes formals i informals per a la coordinació de les seves actuacions.
La convocatòria, el funcionament i les conclusions d'aquestes reunions s'han de fer d'acord amb el que preveu l'article 24 de la Llei 2/2011, de 4 de març, d'economia sostenible.
La Comissió Nacional de la Competència i els reguladors sectorials han de cooperar en l'exercici de les seves funcions en els temes d'interès comú.
Als efectes del que preveu l'apartat anterior, s'han de transmetre mútuament d'ofici o a instància de l'òrgan respectiu informació sobre les seves respectives actuacions, així com dictàmens no vinculants en el marc dels procediments d'aplicació de la regulació sectorial i d'aquesta Llei.
a ) Els reguladors sectorials han de posar en coneixement de la Comissió Nacional de la Competència els actes, acords, pràctiques o conductes dels quals pugui tenir coneixement en l'exercici de les seves atribucions que presentin indicis de ser contraris a aquesta Llei, aportant tots els elements de fet al seu abast i unint, si s'escau, el dictamen corresponent.
b ) Així mateix, els reguladors sectorials han de sol·licitar un informe a la Comissió Nacional de la Competència, abans de la seva adopció, sobre les circulars, instruccions o decisions de caràcter general en aplicació de la normativa sectorial corresponent que puguin incidir significativament en les condicions de competència en els mercats.
c ) La Comissió Nacional de la Competència ha de sol·licitar als reguladors sectorials l'emissió del corresponent informe no vinculant en el marc dels expedients de control de concentracions d'empreses que realitzin activitats en el sector de la seva competència.
d ) La Comissió Nacional de la Competència o els òrgans competents de les comunitats autònomes han de sol·licitar als reguladors sectorials l'emissió del corresponent informe no vinculant en el marc dels expedients incoats per conductes restrictives de la competència en aplicació dels articles 1 a 3 d'aquesta Llei.
Els presidents de la Comissió Nacional de la Competència i dels respectius òrgans reguladors sectorials s'han de reunir almenys amb una periodicitat anual per analitzar les orientacions generals que han de guiar l'actuació dels organismes que presideixen i, si s'escau, establir mecanismes formals i informals per a la coordinació de les seves actuacions.